C 194/46
SL
Uradni list Evropske unije
12.5.2022
1.12 EESO poziva Komisijo, naj pripravi pakt o znanjih in spretnostih v najbolj oddaljenih regijah, kot je to storila za več industrijskih ekosistemov.
1.12.1 Ekološki prehod najbolj oddaljenih regij je lahko uspešen le, če bodo imele te regije usposobljeno delovno silo, ki jo potrebujejo za ohranitev konkurenčnosti.
Izobraževanje in usposabljanje sta osrednjega pomena za ozaveščanje in izboljševanje znanj in spretnosti za zeleno gospodarstvo z instrumenti, kot so zeleni del programa Erasmus+ ter izobraževalne koalicije za podnebje.
Z evropskim programom znanj in spretnosti za trajnostno konkurenčnost, socialno pravičnost in odpornost začenja Komisija izvajati vodilne ukrepe, s katerimi bo ljudem zagotovila ustrezna znanja in spretnosti, ki jih potrebujejo za zeleni in digitalni prehod.
V okviru tega programa Komisija omogoča tudi lažji razvoj zavez za prekvalifikacijo in strokovno izpopolnjevanje v vseh industrijskih ekosistemih.
Najbolj oddaljene regije je treba v celoti vključiti v te vodilne ukrepe Komisije z vzpostavitvijo posebnega delovnega programa.
1.12.2 EESO poziva Komisijo, naj okrepi prizadevanja za zmanjšanje neenakosti v najbolj oddaljenih regijah, saj je pandemija COVID-19 vplivala na prizadevanja za zmanjšanje teh neenakosti.
Najbolj oddaljene regije štejejo za območja, ki jih pestijo trajne neenakosti.
Z razlagami pojma središča in obrobja je mogoče v določeni meri pojasniti porazdelitev bogastva v gospodarstvu, kjer so odnosi pogosto neuravnoteženi.
Eden od glavnih ciljev EU je okrepitev ekonomske, socialne in teritorialne kohezije.
1.13 EESO poziva Komisijo, naj poskrbi, da bo proces okrevanja potekal v skladu s socialnimi potrebami ter bo regionalno homogen in uravnotežen.
Poudarja, da je treba regije obravnavati celostno, da bi našli prilagojene rešitve.
1.13.1 EESO poziva Komisijo, naj sprejme ukrepe za zagotovitev digitalnega dostopa v najbolj oddaljenih regijah.
Nezmožnost zagotavljanja splošnega in zanesljivega dostopa do digitalnih tehnologij ter učinkovite uporabe s tem povezanih sredstev še bolj kot drugod povečuje neenakosti.
Obstoječe digitalne vrzeli so se poglobile, pandemija pa je še povečala nekatere razlike, zaradi česar so nekateri ljudje ob vse hitrejši digitalizaciji odrinjeni na rob.
Delovna mesta, izobraževanje, zdravstvo in javne storitve bodo zagotovo vse bolj odvisni od digitalnih tehnologij.
1.13.2 EESO poziva Komisijo, naj si vztrajno prizadeva za razvoj raziskav in inovacij, ki so bistvene za izkoriščanje vseh priložnosti, ki izhajajo iz posebnih značilnosti najbolj oddaljenih regij, povezanih z oceani, morji in morskimi viri, saj imajo velik potencial za spodbujanje gospodarstva, ustvarjanje kakovostnih delovnih mest in zagotavljanje blaginje ljudi.
To zadeva najrazličnejša podjetja vseh velikosti in je bistvenega pomena za razvoj tradicionalnih dejavnosti in ustvarjanje novih tržnih priložnosti, kar bi pripomoglo tudi k pritegnitvi mladih.
1.14 EESO poziva Komisijo, naj v prihodnjih operativnih programih najbolj oddaljenih regij pripravi velikopotezen projekt dostopa do vode in sanitarne ureditve.
Te projekte bi morala neposredno upravljati Evropska komisija.
Velikopotezni projekti privabljajo obsežne naložbe v vrednosti več kot 50 milijonov EUR za posamezni projekt in so podprti s sredstvi iz skladov kohezijske politike EU.
Države članice in njihovi državljani imajo od njih neposredne koristi, saj pomagajo ustvarjati boljšo infrastrukturo in nova delovna mesta ter bolj zdravo okolje, odpirajo pa se tudi nove poslovne priložnosti.
1.14.1 V najbolj oddaljenih francoskih regijah ljudje nimajo dostopa do pitne vode, sanitarna ureditev pa je pogosto slaba.
Dostop do pitne vode in sanitarne ureditve je neločljivo povezan s pravico do življenja in človekovega dostojanstva ter potrebo po ustreznem življenjskem standardu.
1.15 EESO poziva Komisijo, naj posodobi svoje sporočilo o opravljenih analizah razmer v najbolj oddaljenih regijah v zvezi s priseljevanjem.
Poziva k medregijskemu sodelovanju na področju migracij in k izvajanju novega evropskega pakta o migracijah v teh regijah, ki omogoča izvajanje „obveznega solidarnostnega mehanizma“ zaradi „migracijskega pritiska“. 2.
Splošne ugotovitve 2.1 Najbolj oddaljene regije, ki ležijo na več geografskih območjih, Evropi zagotavljajo geostrateško, gospodarsko in kulturno umestitev na zunanjem robu več celin ter edinstvene koristi.
Te koristi vključujejo lastno dodano vrednost in EU zagotavljajo naravno podporo pri sodelovanju s tretjimi državami, tudi zunaj njihovih geografskih območij.
Prispevajo k mednarodni prepoznavnosti Evrope ter ponujajo edinstven potencial za iskanje rešitev za izzive, s katerimi se spopada EU.
Evropska komisija je napovedala sprejetje novega sporočila med francoskim predsedovanjem Svetu, in sicer v zvezi s posodobitvijo strateškega partnerstva Komisije s temi regijami.
2.2 Izkoriščanje opredeljenih koristi je večinoma odvisno od zmogljivosti EU za sodelovanje z vsemi svojimi državljani.
Civilna družba mora prispevati k ozaveščanju različnih akterjev (držav, regij, lokalnih oblasti, lokalnih skupnosti, šol, podjetij in posameznikov) o tem, kako pomembno je upoštevati, da lahko najbolj oddaljene regije dajo zagon konkretnim operativnim dejavnostim za pospešitev izvajanja ciljev trajnostnega razvoja.
Merjenje učinka bi se uporabljalo na različnih področjih (ribištvo, kmetijstvo in razvoj modelov, kultura in krepitev tega sektorja, zaposlovanje in usposabljanje, izobraževanje in mobilnost mladih, razvoj podjetij, okolje, energija in podnebni izzivi, priseljevanje).